邂逅劉公尤於平望之西聯舟夜語走筆敘意
作者：蘇舜欽
朝代：宋

paragraphs: 昔別蘋初生，離謳發清商。
契闊幾何時，遺囀猶在梁。
我亦宦遊者，吳會非我鄉。
三考一瞬息，扁舟引徜徉。
邂逅通夕語，弭棹水中央。
淡景月照戶，遥音鴈南翔。
攄意良未盡，詎及羅酒漿。
子去尚千里，道路阻且長。
嶔崎慎所歷，無令馬玄黄。